Pioneerisõiduk

Pioneerisõidukid ehk militaarotstarbelised insenerisõidukid on sõidukid, mis on valmistatud ehitustöödeks lahinguolukorras või võitlevate inseneride ehk pioneeride transportimiseks lahinguväljal. Need sõidukid võivad varieeruda tsiviilmasinatest kuni militaarotstarbel ehitatud sõidukiteni.

Pioneerisõidukite tüübid

Tsiviil- ja militariseeritud ehitustehnika sõidukid
Ehitamiseks mõeldud sõidukite hulka kuuluvad näiteks buldooserid, kraanad, ekskavaatorid, kallurautod, teehöövlid jne. Sõjaolukorras kasutatakse neid sõidukeid samadel eesmärkidel nagu rahuajal. Pioneerid võivad kasutada ka seda tsiviilehitustehnikat, mis on kohandatud militaarotstarbeks. Tavaliselt tähendab see soomusplaatide lisamist kaitseks miinide, lõhkemata laskemoona ja muu lahinguväljal esineva ohu eest.

Sillasõidukid

Märkimisväärseimad veetakistuse ületamiseks mõeldud sõidukid on soomustatud sillaehitusmasinad. Tavaliselt on need muundatud tanki kered, kuhu on monteeritud kokkupandav sild, mida saab kasutada kraavide, väikeste veetakistuste või muude kitsaste maalõhede ületamiseks. Kokkupandav sild võib olla monteeritud ka veoautole. Tõenäoliselt tuntuim seda tüüpi masin oli Nõukogude Liidus kasutatud KrAZi kerele ehitatud TMM sillaveok, mis suutis tekitada 10-meetrise silla. Nende veokite sillad olid ka omavahel ühendatavad, võimaldades ületada ka suuremaid takistusi.

Ujuvad sõidukid ja parved
Suuremate jõgede, järvede ja muude takistuste ületamisel kasutatakse tavaliselt amfiibseid parvlaevasid. Enamjaolt on võimalik need parved omavahel kokku ühendada, moodustades suuremaid parvesid või ujuvaid sildu.

Soomustransportöörid

Pioneeride soomustransportöörid erinevad jalaväelaste sõidukitest lisavarustuse poolest. Pioneere transportivatele sõidukitele on sageli juurde monteeritud sahk, buldooseri hõlm, frees, miinivälja puhastamiseks mõeldud seade või muu konkreetseks operatsiooniks vajalik lisaelement. Enamjaolt on need sõidukid ka hästi relvastatud. Nende pardale monteeritakse näiteks raskekuulipildujaid ja granaadiheitjaid. Kuna seda tüüpi tehnika peab olema võimeline suurt massi vedama ja teid puhastama, liiguvad need sõidukid enamjaolt roomikutel.

Tõketest läbimurdmiseks mõeldud sõidukid 

Need sõidukid on varustatud mehaaniliste või muud tüüpi seadmetega, mis võimaldavad looduslikest või tehisbarjääridest läbi tungida. Arvatavasti tuntuimad seda tüüpi sõidukid on miiniväljade puhastamiseks mõeldud tehnika. Need võivad olla näiteks miiniadrad, teerullitaolised sõidukid või muud seesugused masinad. Nende nii-öelda teepuhastajate peamine ülesanne on enda ees olevate seadmete abil maha maetud miinid õhkida, võimaldates järeltulevate sõidukite liikumist ilma inimkaduteta. Tänapäeval on osad miinivälja puhastajad ka mehitamata, mis tähendab seda, et kui mõnel lõhkeseadmel osutubki olema oodatust suurem õhkimisvõimekus, siis ei teki tõenäoliselt inimkaotusi.

Tankikerele ehitatud pioneerisõidukid

Enamik pioneerisõidukeid on sageli tanki kerele ehitatud soomustatud võitlusmasinad, mille kerele on monteeritud lisaseadmeid pioneeriüksuse eriülesannete täitmiseks. Lisaseadmeteks võivad olla sahad, miinirullid, kraanad jne. 
Nende sõidukite eelkäijateks on Teise maailmasõja ajal kasutusele võetud ebatavaliselt modifitseeritud tankid, mida tuntakse nimega Hobart's Funnies all. Nendele tankidele on nime andnud nende komandör, Kindralmajor Percy Hobart. Vajadus selliste sõidukite järele tekkis Dieppe sadamalinnale tehtud suurrünnaku täieliku läbikukkumise järel. Tehtud vigadest püüti õppida ning konstrueeritigi masinad, mis suudaksid edukalt sooritada sissetungi Normandiasse ja mängiks järgmistes maabumistes ka suurt rolli.

M4 Sherman

Buldooser – tsiviilis kasutatava buldooseri Caterpillar D8 hõlm monteeriti M4 Shermani kerele ja see oli oluline abivahend Normandia lahingus.
Sillasõiduk
Miinivälja puhastaja – enim Shermani tankile tehtud modifikatsioonidest oli mõeldud miiniväljade puhastamiseks. Tuntuim brittide modifikatsioon oli Shermani Krabi.

M60

M60A1 AVLB – umbes 18 m pikkune sillatank, mis on ehitatud M60A1 tanki kerele
M60 AVLM – laengu(te)ga miinivälja puhastaja
M60 Panther – tanki ette on paigutatud miinirullid, kahuritorn on eemaldatud. Tank on eemalt juhitav ja mõeldud kolonni vedamiseks miiniohuga alal
M728 CEV – M60A1 kerele on monteeritud kraana ja vints. Tavaliselt on sellel sõidukil lisaks kas buldooseri hõlm või miinitõrjeseadmed

M1
M1 Panther II – eemalt juhitav miiniväljapuhastaja
M104 Wolverine – raskeks rünnakuks mõeldud sillatank
M1 ABV – tõketest läbitungimiseks mõeldud tehnika
M1 Grizzly Combat Mobility Vehicle

Leopard 1
 Biber (sillatank)
 Pionierpanzer 1
 Pionierpanzer 2 Dachs

Leopard 2
Panzerschnellbrücke 2 – sillatank
Pionierpanzer 3 Kodiak

T-55/54
T-54 Dozer – buldooser lume ja tõkete koristamiseks
ALT-55 – buldooser
T-55 MARRS – tankile on monteeritud kraana, vints ja buldooseri hõlm
MT-55 või MTU-55 – sillatank
MTU-12 – sillatank, mille silla pikkus on 12 meetrit ja mille kandevõime on kuni 50 tonni. Sõiduki enda kaal on ligikaudu 34 tonni
MTU-20 – sillasõiduk
BTS-1
BTS-2 – keskmiselt soomustatud traktor. Kerele on monteeritud ka väike kraana.
BTS-3
BTS-4
IMR – kahuritorn on asendatud hüdraulilise 2 t kraanaga, kerele on monteeritud buldooseri hõlmad
SPK-12G – T-55 tanki kerele on monteeritud võimas kraana. Seda tüüpi masinaid ehitati vaid kaks
BMR-2 – T-55 kerele on ehitatud miinitõrjetank

T-64
BAT-2 – kiire pioneerisõiduk, millel on V-kujuline hüdrauliline buldooseri hõlm, ader ja kahetonnine kraana. Sõidukit kasutab 8-liikmeline meeskond

T-72
IMR-2 – sõidukile on monteeritud teleskoopkraana, buldooseri hõlmad ja miinipuhastussüsteem
MTU-72 – sillatank, mille silla pikkus on 20 m, maksimaalne kandevõime 50 tonni, laius 3,3 meetrit; see on võimeline 18 meetri laiust jõge või muud tõket ületama. Silla kogukaal on 6400 kg, silla avamiseks kulub 3 minutit ja üleskorjamiseks umbes 8 minutit
BLP 72 – Ida-Saksamaa sillatanki projekt, kuid mitmete probleemide tõttu loobuti selle sõiduki ehitamisest juba planeerimisjärgus.

Viited

Militaarsõidukid
Sõjatehnika